টি-টোয়েন্টিতে বাংলাদেশের সাত অবিশ্বাস্য জয় ·
প্রচ্ছদ » খেলা » টি-টোয়েন্টিতে বাংলাদেশের সাত অবিশ্বাস্য জয়
টি-টোয়েন্টিতে বাংলাদেশের সাত অবিশ্বাস্য জয়
অধিনায়ক মুশফিকুর রহিমের ব্যাটে শ্রীলঙ্কার বিরুদ্ধে দুর্দান্ত জয় পেয়েছে বাংলাদেশ। ২১৪ রান তাড়া করে ত্রিদেশীয় সিরিজে জয় ছিনিয়ে ক্রিকেট-বিশ্বকে চমকে দিয়েছে রহিমের ছেলেরা। কিন্তু এটাই প্রথম নয়, বিশ ওভারে এমন বেশ কয়েকটা অসাধারণ জয় রয়েছে টাইগারদের। দেখে নেওয়া যাক এমন কয়েকটি জয়।
২০০৭-০৮ সালের আইসিসি ওয়ার্ল্ড টি২০। জোহানেসবার্গে ওয়েস্ট ইন্ডিজের বিরুদ্ধে ছয় উইকেটে জয় পায় বাংলাদেশ। প্রথমে ব্যাট করে ৮ উইকেটে ১৬৪ রান তুলেছিল ওয়েস্ট ইন্ডিজ। ১৮ ওভারে চার উইকেটেই সেই রান তুলে নেন বাংলাদেশের ব্যাটসম্যানরা।
ঢাকার মীরপুর। ২০১১ সালে ওয়েস্ট ইন্ডিজের বিরুদ্ধেই চমকপ্রদ আরও একটি জয় পেয়েছিলেন বাংলাদেশি টাইগাররা। প্রথমে ব্যাট করে কুড়ি ওভারে ওয়েস্ট ইন্ডিজ তুলেছিল ১৩২ রান। ১ বল বাকি থাকতে তিন উইকেট হাতে রেখে সেই রান টপকে যায় বাংলাদেশ।
২০১৫ সালের এপ্রিল মাস। ঢাকার মীরপুরে বাংলাদেশের মুখোমুখি হয়েছিল পাকিস্তান। প্রথমে ব্যাট করে পাকিস্তান তুলেছিল ১৪১ রান। মাত্র ১৬.২ ওভারে ৩ উইকেটে সেই রান টপকে গিয়েছিল বাংলাদেশের ব্যাটসম্যানরা।
২০১৬ সালে এশিয়া কাপে পাকিস্তান মুখোমুখি হয়েছিল বাংলাদেশের। ২০ ওভারে পাকিস্তান তুলেছিল ১২৯। ৫ উইকেটে অনায়াসে সেই রান টপকে যায় বাংলাদেশ।
২০১৬ সালে এশিয়া কাপে শ্রীলঙ্কার বিরুদ্ধে প্রথমে ব্যাট করে ২০ ওভারে ১৪৭ রান তুলেছিল বাংলাদেশ। কিন্তু, কুড়ি ওভারে ১২৪ রানের বেশি তুলতে পারেননি শ্রীলঙ্কার ব্যাটসম্যানরা।
শ্রীলঙ্কার প্রেমদাসা স্টেডিয়ামে বাংলাদেশ প্রথমে ব্যাট করে তুলেছিল ১৭৬ রান। কিন্তু, ২০১৭ সালে ওই ম্যাচে ১৩১ রানের বেশি তুলতে পারেনি শ্রীলঙ্কা।
এক বছরের মধ্যে ফের ইতিহাসের প্রত্যাবর্তন। এ বার নিদাহাস ট্রফি। প্রেমাদাসা স্টেডিয়ামে ২১৪ রান তাড়া করে ত্রিদেশীয় সিরিজ জয় পেল বাংলাদেশ।
বাংলাদেশ ৭৩টি টি-টুয়েন্টি খেলে জিতেছে ২২টি ম্যাচে, হেরেছে ৪৯টি ম্যাচে, ৪টি ম্যাচ পরিত্যক্ত হয়েছে। ২২টি জয়ের মধ্যে ৫টি জিম্বাবুয়ের সাথে। টেস্ট খেলুড়ে দলগুলোর মধ্যে এরপরের অবস্থানে শ্রীলংকার সাথে ৩টি জয়, পাকিস্তান ও ওয়েস্ট ইন্ডিজের সাথে ২টি করে জয় আছে। ভারত, নিউজিল্যান্ড, অস্ট্রেলিয়া,দক্ষিণ আফ্রিকার সাথে মোট ২৩টি ম্যাচ খেললেও এখনো কোন ম্যাচ জিততে পারেনি বাংলাদেশ।ইংল্যান্ডের সাথে এখনো কোন টি-টুয়েন্টি খেলেনি বাংলাদেশ।